**Avtale mellom Arbeiderpartiet, Senterpartiet og Sosialistisk Venstreparti om midlertidig støtte ordning for å kompensere husholdninger som følge av ekstraordinært høye strømpriser**

**16.12.2021**

**Stønad til husholdninger som følge av ekstraordinære strømutgifter**

Så langt denne vinteren har ekstreme utslag på strømprisene medført en svært krevende situasjon for mange husholdninger. Derfor mener Arbeiderpartiet, Senterpartiet og Sosialistisk Venstreparti at det er riktig å øke stønadsgraden fra foreslått 50 prosent til 55 prosent for å sikre husholdningene i en situasjon med høye strømpriser.

Det er enighet om at strømstønadsloven §5 om beregning av stønad tredje ledd endres slik at Reguleringsmyndigheten for energi skal beregne stønadssats basert på følgende formel: 0,55 x (stønadsgrunnlag – terskelverdi).

Det er enighet om å innføre en ordning som gir likebehandling av husholdninger i borettslag, sameier, aksjeleiligheter og eneboliger. Husholdninger i borettslag, sameier og aksjeleiligheter kompenseres for både forbruk for fellesmålt strøm og individuelle målere, og for samme tidsperiode som andre husholdninger. Ordninger for borettslag, sameier, aksjeleiligheter med fellesmålt strøm etableres raskest mulig, innen utgangen av januar for borettslag og i løpet av første kvartal for øvrige leiligheter. Dermed kan husholdninger kunne kompenseres for fellesmålt strøm i desember, januar, februar og mars i løpet av første kvartal 2022.

**Utsettelse av innføring av forskrift om effekttariffer**

Forskriften om innføring av effekttariffer som etter planen skal gjøres gjeldene fra 01.01.2022, innføres ikke våren 2022. Nettselskapene skal nå prioritere innføring av strømstøtteordningen fra 01.01.22.

**Midlertidig utvidelse av bostøtten**

Arbeiderpartiet, Senterpartiet og Sosialistisk Venstreparti er enige om utvidelse av bostøtten fra 1.1.22 t.o.m 31.3.22.

I denne avtale utvides ordningen slik at om lag 50 000 nye mottakere kan komme inn i ordningen. Utvidelse skjer ved å justere inntektsgrensene og egenandelene. I tillegg endre formues reglene midlertidig, slik at flere som eier bolig også kan komme inn i ordningen. For eksisterende bostøttemottakere vil forslaget innebære en gjennomsnittlig ekstrautbetaling på anslagsvis 1900 kroner. For nye bostøttemottakere vil avtalen innebærer en gjennomsnittlig utbetaling på 2 800 kroner. Totalt skal dette utgjøre kr. 465 mill.

I forbindelse med tilleggsproposisjonen som er varslet i januar vil Regjeringen komme med et bevilgningsforslag tilsvarende denne avtalen.

**Økt sosialhjelp**

Det er enighet om at rammetilskuddet til kommunene økes med 200 mill. kroner for å dekke merutgifter til sosialhjelp som følge av høye strømpriser. Det er enighet om å sikre at folk som har behov for økonomisk støtte til strømutgifter vurderes etter sosialtjenestelovens § 19, stønad i særlige tilfeller, og at det fra NAV sin side utvises særlig skjønn i behandling av søknader knyttet til dekning av høye strømutgifter, med mål om å hindre at folk kommer i en vanskelig økonomisk situasjon på sikt.

I forbindelse med tilleggsproposisjonen som er varslet i januar vil Regjeringen komme med et bevilgningsforslag tilsvarende denne avtalen.

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

Rigmor Aaserud Marit Arnstad Torgeir Knag Fylkesnes